Foto Raiduri ale agenților federali din SUA la proprietățile lui Sean "Diddy" Combs. Acuzațiile care îl vizează pe rapper
Data actualizării: Data publicării:
Agenţi ai Departamentului pentru Securitate Internă al SUA au deschis o anchetă care îl vizează pe starul hip-hop Sean "Diddy" Combs şi au percheziţionat proprietăţile acestuia din Los Angeles şi din zona Miami, au anunţat luni oficiali ai agenţiei, transmite Reuters, preluat de Agerpres.
Ancheta a fost condusă de agenţi de la biroul american de investigaţii de securitate naţională (HSI) din New York unde o fostă iubită a lui Combs l-a dat în judecată la un tribunal federal acuzându-l de implicare în trafic sexual.
Combs, în vârstă de 54 de ani, a declarat că este nevinovat şi că acuzatorii săi caută "un câştig rapid". Avocatul artistului, Ben Brafman, nu a răspuns imediat la solicitările Reuters de a comenta situaţia.
Posturile de televiziune din Los Angeles au difuzat imagini video aeriene care arată momentul în care agenţii HSI şi alte autorităţi au făcut o razie la proprietatea somptuoasă a lui Combs din cartierul de lux Holmby Hills.
Postul City News Service din Los Angeles a relatat că mai multe persoane au fost reţinute în faţa casei artistului, însă nu este clar dacă au fost efectuate arestări.
Posturile de ştiri locale au relatat că autorităţile federale au executat, de asemenea, un mandat de percheziţie la locuinţa vedetei din zona Miami. Imaginile difuzate de Reuters arată poliţişti intrând şi ieşind de pe proprietatea lui Combs de pe Star Island din Miami Beach, agenţii fiind văzuţi transportând afară din casă o cutie.
Nu se cunoaşte unde se afla Combs la momentul percheziţiilor.
Răspunzând unei întrebări formulată de Reuters, purtători de cuvânt ai HSI au declarat: "În cursul zilei de astăzi, HSI New York a executat acţiuni de aplicare a legii în cadrul unei investigaţii în curs de desfăşurare, cu asistenţa HSI Los Angeles, HSI Miami şi a partenerilor noştri locali".
Declaraţia nu a detaliat natura investigaţiei. HSI are jurisdicţie extinsă pentru a investiga circulaţia ilegală de persoane, bunuri, bani, tehnologie şi contrabandă în, din şi pe interiorul SUA, inclusiv traficul sexual.
Cântăreaţa R&B Cassandra Ventura l-a dat în judecată pe Combs la un tribunal federal din Manhattan la jumătatea lunii noiembrie, acuzându-l că a supus-o la abuzuri fizice, sclavie sexuală şi viol pe parcursul unei relaţii profesionale şi romantice de zece ani.
Una dintre acuzaţiile centrale ale procesului intentat de Ventura a fost aceea că Sean "Diddy" Combs ar fi obligat-o să întreţină relaţii sexuale cu bărbaţi angajaţi de el pentru a urmări şi filma scenele.
Procesul vizează încălcări ale legilor privind traficul sexual şi traficul de persoane în temeiul legilor federale, din New York şi California.
Ventura şi Combs - care a utilizat pseudonime precum P. Diddy, Puff Daddy şi Diddy - au anunţat a doua zi că au ajuns la o înţelegere în termeni confidenţiali.
Avocatul Brafman a declarat la momentul respectiv că înţelegerea nu reprezintă "în niciun caz o recunoaştere a unei infracţiuni", precizând că rapperul continuă să "nege categoric" afirmaţiile lui Ventura.
Procesul intentat de Ventura a fost una dintre cele cel puţin patru plângeri civile din ultimele luni care îl vizează pe Combs şi în care sunt formulate acuzaţii de agresiune sexuală.
În decembrie, ca răspuns la cea mai recentă plângere civilă, care îl acuza că a luat parte la violul în grup al unei adolescente pe care a aranjat să o transporte cu avionul de la Detroit la New York în urmă cu 20 de ani, Combs a emis o declaraţie prin care a negat toate acuzaţiile, catalogându-le drept invenţii ale unor persoane care caută să obţină bani.
Sean "Diddy" Combs, fondatorul casei de discuri Bad Boy Records, este unul dintre cei mai influenţi producători din industria hip-hop, un cântăreţ de succes, precum şi impresarul propriei linii vestimentare, Sean John.